STATE DEPARTMENT nikada nije dao odobrenje da Izrael može prodati F-16 Barak Hrvatskoj, što je činjenica koja je u direktnoj kontradikciji s tvrdnjama potpredsjednika vlade Damira Krstičevića i članova Stručnog povjerenstva za nabavku višenamjenskog borbenog zrakoplova.

Index je u posjedu dokumenta koji ne samo da demantira izjavu ministra Krstičevića te članove povjerenstva nego je sada i jasno zašto je vlada Andreja Plenkovića ovaj dokument proglasila tajnim, iako on to nije. Naime, Amerikanci su se direktno obratili našoj vladi, a ne MORH-u, što znači da je Plenković znao ne samo da Krstičević ne govori istinu nego i za sve poteškoće u vezi s nabavkom borbenih zrakoplova, odnosno da kupovina neće biti moguća.

No krenimo redom.

"Imamo dokument vlade SAD-a da Izrael može nuditi zrakoplov koji je nama potreban i da može i prodati taj zrakoplov Republici Hrvatskoj. Nakon toga imamo isto od Države Izrael papir gdje je njihova odgovornost da konačno odobrenje za prodaju dobiju od američke vlade”, rekao je potpredsjednik vlade Krstičević u prosincu prošle godine, kada još uvijek nije došla konačna informacija o definitivnoj propasti posla nabavke izraelskih Baraka. Krstičević je rekao da je dokument stigao u MORH još u rujnu 2017. godine, i to prije otvaranja ponuda za višenamjenske borbene zrakoplove.

Tvrdili su da imaju dozvolu za kupovinu Baraka

Članovi Stručnog tima Ministarstva obrane RH za nabavu višenamjenskog borbenog aviona, brigadiri Davor Tretinjak i Željko Ninić, također su tvrdili kako MORH ima dozvolu prema kojoj je Izrael mogao nuditi i prodavati svoju verziju F-16 zrakoplova.

"Postojala su jamstva i odobrenja State Departmenta da Izrael može modificirane zrakoplove Barak prodati Hrvatskoj. To je jasno pisalo i u konfiguraciji", rekao je Tretinjak gostujući na HRT-u prošle godine. I drugi član stručnog tima, brigadir Ninić, tvrdio je slično.

>> Je li Krstičević izmislio pismo o avionima ili su Izraelci našli naivčinu?

"Pisalo je točno ono što je trebalo pisati da bismo imali jamstva Države Izrael kako je u stanju prodati te avione Hrvatskoj", rekao je Ninić u prosincu prošle godine.

Vlada nije htjela dati dokument na uvid, sada je jasno i zašto

U prosincu smo zatražili taj dokument iz kojeg bi bilo jasno i nedvosmisleno vidljivo kako su Amerikanci dozvolili Izraelcima da Hrvatima prodaju izraelske verzije F-16, no vlada i MORH nisu nam ga ustupili tvrdeći da je, iako je riječ o natječajnoj dokumentaciji, dokument klasificiran kao tajna. Vladi smo 2. siječnja ove godine poslali zahtjev da nam daju na uvid taj dokument prema kojem nam Izraelci mogu prodati zrakoplove F-16 C/D Barak, odnosno zrakoplove s modificiranom, izraelskom opremom. No vlada nam je uskratila taj zahtjev.

Sada je jasno zašto je Plenković to napravio, odnosno da se radi o obmani, kako stručne javnosti tako i građana RH.

U dokumentu koji je u posjedu Indexa stoji kako Amerikanci odgovaraju vladi Izraela na "zahtjev zaprimljen 24. kolovoza 2017. godine i direktno se obraćaju vladi, a ne MORH-u. U dokumentu stoji da State Department daje odobrenje za privremeni transfer tehničkih podataka za F-16 C/D vladi Hrvatske, i to za "eventualnu buduću prodaju".

U dokumentu stoji da se vladi Hrvatske daje i odobrenje za zajedničku vizualnu inspekciju zrakoplova kao dio pregovora između Izraela i Hrvatske. No to je odobrenje bilo uvjetno, jer u njemu stoji da je za bilo kakvu nadogradnju F-16 (dakle točno za ono što je MORH htio kupiti od Izraela) potrebna dozvola SAD-a.

"Za bilo kakve preinake mora se tražiti dozvola"

Tekst se nastavlja ispod oglasa

"Vlada Hrvatske mora biti obaviještena da je za bilo kakvu buduću nadogradnju ili preinake, uključujući, ali ne ograničavajući se na avioniku (elektronička oprema u zrakoplovu, op. prev.), naoružanje, računala za izvođenje misija, protumjere, radare, senzore, sustave elektroničkog naoružanja i drugo na ovim zrakoplovima, potrebna integracija SAD-a s novim mogućnostima, kao i instalacija računala za misije SAD-a koja sadrže operativni program za let SAD-a", stajalo je u prvom uvjetu. Iz tog prvog uvjeta jasno je kako SAD nije dao dozvolu za buduću prodaju preinačenih F-16 zrakoplova, odnosno Baraka, a što je suprotno izjavama Krstičevića i njegova stručnog tima.

Drugi uvjet dodatno precizira o čemu se točno radi.

"Vlada Hrvatske mora biti obaviještena da neće biti SAD-ove potpore ili održavanja za izraelsko generalno avionsko računalo ili Elisra prijamnik radarskih upozorenja", stoji u drugom uvjetu. Treći uvjet je čisto tehničke prirode.

Uvjeti za TPT

"USG COMSEC (sustav za sigurnu komunikaciju američke vlade, op. prev.), TRANSEC (sustav za zaštitu prijenosa podataka, op. prev.) i TEMPEST oprema (oprema za prisluškivanje i zaštitu od prisluškivanja, op. prev.) , tehnički podaci i/ili materijal NE SMIJU biti predmet pregovora, biti ponuđeni ili predani", stoji na kraju trećeg uvjeta. Četvrti uvjet dobro je poznati TPT (prijenos američke vojne opreme, podataka i tehnologije trećoj strani, op. prev.).

"Poseban TPT mora biti zatražen za bilo kakav trajni transfer ili obuku", stoji na kraju četvrtog uvjeta.

Sada je jasniji i mail poslan iz američkog veleposlanstva MORH-u

Iz dokumenta je jasno kako Krstičević i njegovi ljudi nisu govorili istinu. Štoviše, sada je puno jasniji mail koji je iz američkog veleposlanstva poslan MORH-u u prosincu 2017. godine, a koji smo već objavili. U tom mailu, koji je stigao na adresu Petra Mihatova, pomoćnika ministra obrane Damira Krstičevića, daju se preporuke što napraviti oko TPT-a.

>> U MORH-u kažu da nisu ništa znali. Imamo mail koji dokazuje da su znali baš sve

"Predlažemo da hrvatsko Ministarstvo obrane zatraži dokaz da je Izrael dobio dozvolu Lockheed-Martina za kupnju i naknadnu prodaju kompleta za nadogradnju pojedinih zrakoplova. Temeljeno na diskusijama između Pentagona i Lockheed-Martina, čini se da ta dozvola nije dana i moguće je da uopće ne bude dana. Bez odobrenja Lockheed-Martina za prodaju, Hrvatska bi mogla kupiti avione kojima nikad neće biti omogućeni dodatni sati leta. Bit će nam drago prenijeti bilo kakve poruke ili uspostaviti drugu komunikaciju na ovu temu", stajalo je u tom mailu upozorenja.

Ni vlada ni Ministarstvo obrane ne odgovaraju na upite, Kohorst potvrdio da je vlada sve znala

Još u petak smo u vezi s ovim dokumentom uputili upite vladi i MORH-u, no nisu nam htjeli ništa odgovoriti.

Zanimljivo je da smo upit poslali vladi u petak dok je američki veleposlanik u Hrvatskoj Robert Kohorst jutros posjetio vladu, a bilo je govora o propalo nabavci vojnih zrakoplova. Veleposlanik je u kratkom razgovoru za N1 potvrdio ono što smo već do sada pisali.

"Tražili smo da avioni budu vraćeni na NATO konfiguraciju koja je i potrebna Hrvatskoj kao NATO partneru", rekao je američki veleposlanik u razgovoru za N1, dodajući da se izraelska a ni hrvatska strana nisu mogli prilagoditi američkim uvjetima.